Într-o declarație de vineri seară pentru ziarul "Le Parisien", în avionul ce-l aducea acasă de la întâlnirea de la Berlin cu cancelarul Olaf Scholz și premierul polonez Donald Tusk, Emmanuel Macron și-a reafirmat poziția potrivit căreia, dacă situația o va impune, se va putea recurge, eventual, la o operațiune terestră în Ucraina."Poate, la un moment dat – ceea ce eu nu doresc și nu voi avea inițiativa – va trebui să recurgem la operațiuni în teren, de orice fel, pentru a contracara forțele armate ruse", a spus, concret, președintele francez în convorbirea cu jurnaliștii de la ziarul mai sus citat. "Forța Franței, a adăugat el, este că noi putem face acest lucru". Președintele Macron a negat existența oricăror disensiuni între Aliați. "Nu există neînțelegeri în cadrul cuplului franco-german pe această temă. Am dorit să merg repede în Germania pentru a evita declanșarea unei dezbateri referitoare la divergențe strategice care ar exista între Aliați. Ele nu există, nu au existat niciodată supărări între cancelarul Scholz și mine. Avem o foarte mare comunitate de vederi privind obiectivele noastre și situația existentă. Maniera de a le trata este cea care diferă", a subliniat Emmanuel Macron, invocând "culturile strategice" ale celor două țări. "Germania are o "cultură strategică de mare prudență, de neintervenție și se ține departe de energia nucleară…Un model foarte diferit de cel al Franței, dotată cu arma nucleară și care și-a păstrat și întărit o armată profesionistă", a subliniat Macron. În discuția cu jurnaliștii de la "Le Parisien", președintele Macron a anunțat că, în curând, va face o deplasare la Kiev pentru a se întâlni cu Volodimir Zelenski acum, după întâlnirea tripartită de la Berlin.Vizita ar putea avea loc pe la mijlocul lunii martie, prilej cu care dorește să discute despre ajutoare complementare pe care aceste trei țări doresc să le acorde Ucrainei. "Nu trebuie să ne lăsăm intimidați de Rusia, nu avem în față o mare putere. Rusia este doar o putere mijlocie dotată cu arma nucleară, dar al cărei PIB este inferior celui al europenilor, celui al Germaniei sau al Franței", a declarat Emmanuel Macron celor de la "Le Parisien".